Osijek, 10. lipnja 2021.

PRIOPĆENJE STOŽERA CIVILNE ZAŠTITE OSJEČKO-BARANJSKE ŽUPANIJE

**Cijepljenje protiv koronavirus u OBŽ 12. i 13. lipnja bez prethodne najave**

Načelnik Stožera civilne zaštite OBŽ Mato Lukić i ravnateljica Nastavnog zavoda za javno zdravstvo Osječko-baranjske županije dr. sc. Nataša Turić danas (10. lipnja 2021. godine) na konferenciji za medije uputili su javni poziv za cijepljenje protiv koronavirusa zainteresiranim stanovnicima Osječko baranjske županije,. Naime, sada su se stekli svi preduvjeti da se i na području naše županije provodi cijepljenje svih zainteresiranih građana, i to bez prethodnog naručivanja.

- Epidemiološke službe raspolažu s dovoljnim količinama cjepiva, pa će medicinski timovi u subotu i nedjelju (12. i 13. lipnja) od 8.00 do 19.00 sati na sedam punktova na području OBŽ provoditi cijepljenje građana protiv koronavirusa. To su sljedeći punktovi: dvorane Gradski vrt i Zrinjevac u Osijeku, Hrvatski dom Kralja Zvonimira u Čepinu, dvorana OŠ Dora Pejačević u Našicama, Gradska dvorana u Đakovu, Nastavno-sportska dvorana u Belom Manastiru i Sportska dvorana u Valpovu. Na svim lokacijama cijepljenje će obavljati po dva tima, a zainteresirani građani mogu doći u bilo koje vrijeme od 8.00 do 19.00 sati (između 13.00 i 14.00 sati obavit će se dezinficiranje prostora) te se jednostavno javiti na punkt i izraziti želju za cijepljenjem - rekao je načelnik Stožera civilne zaštite OBŽ Mato Lukić.

Posebno je naglasio važnost cijepljenja te iznio neke od podataka koje mogu potaknuti građane da se odluče na ovaj oblik zaštite svog zdravlja kao i drugih osoba.

- Od početka pandemije do sada na području Osječko-baranjske županije od koronavirusa je ukupno preminulo 724 osoba, što je zabrinjavajući podatak koji nas dodatno treba potaknuti da bi borbu protiv pandemije priveli kraju. S druge strane, u zadnjih mjesec dana svjedoci smo pada broja zaraženih, a to je svakako jedan od rezultata cijepljenja - poručio je Lukić.

Pozvao je i zamolio građane da se u što većem broju odazovu na cijepljenje kako bi se broj zaraženih opet sveo na nulu. - Protiv pandemije se ne mogu sami boriti ni stožer civilne zaštite ni zdravstveni sustav ni liječnici ni medicinske sestre nego samo zajedno možemo doći do konačnog cilja, odnosno pobijediti ovog „nevidljivog neprijatelja“. Na žalost, pandemija je u proteklih godinu dan uzela previše maha, uvukla se u sve pore naših života i to je još jedan razlog za ovaj poziv na cijepljenje - poručio je.

Ravnateljica Nastavnog zavoda za javno zdravstvo OBŽ dr. sc. Nataša Turić istaknula je da je od 27. prosinca 2020. godine i početka cijepljenja u OBŽ ukupno pristiglo 156.264 doza cjepiva, a cijepljenje se provodi svakog tjedna na posebno organiziranim punktovima i putem mobilnih timova. Od 1. svibnja počelo je cijepljenje opće populacije te je tjedno cijepljeno između 12.500 i 13.000 osoba, a pa je do sada na području Osječko-baranjske županije jednom dozom cijepljeno 40,2 posto odrasle populacije (prosjek za RH je 40 posto).

- Ovog vikenda, 12. i 13. lipnja, počinjemo s organiziram cijepljenjem bez posebnog naručivanja, a koristit ćemo cjepivo proizvođača Pfizer. Svi građani koji dolaze na cijepljenje trebaju ponijeti zdravstvenu iskaznicu. Cijepit ćemo samo osobe koje do sada nisu cijepljenje te molimo osobe koje to jesu da ne dolaze po drugu dozu nego će oni ići na redovno zakazane termine. Cijepljenje se organizira za odrasle osobe, a kao što je poznato cjepivo Pfizer je odobreno i za djecu od 12 godina pa ukoliko ima zainteresiranih oni trebaju doći u pratnji roditelja. Cijepljeni će ujedno dobiti termin za 6 tjedana za drugu dozu - istaknula je dr. Turić.

10. lipnja 2021. /

**Informacije o epidemiološkoj situaciji na području OBŽ u prethodnih 24 sata**

- 218 obrađenih uzoraka

- 9 pozitivnih

- 22 hospitalizirane osobe (3 na respiratoru)

- 457 osoba u samoizolaciji

- nema preminulih osoba

**Javni poziv za cijepljenje protiv bolesti COVID-19**

Nastavni zavod za javno zdravstvo Osječko-baranjske županije poziva sve zainteresirane stanovnike Osječko-baranjske županije na cijepljenje protiv bolesti COVID-19 bez prethodnog naručivanja. Cijepljenje se provodi cjepivom proizvođača Pfizer. **Na cijepljenje mogu doći osobe koje se cijepe prvi puta, a ne osobe koje trebaju primiti II. dozu.** Cijepljenje će biti organizirano 12. lipnja 2021. godine u terminima 08:00-13:00 sati i 14:00-19:00 sati te 13. lipnja 2021. godine u terminima 08:00-13:00 sati i 14:00-19:00 sati na punktovima u Osijeku, Čepinu, Našicama, Đakovu, Belom Manastiru i Valpovu. U nastavku je popis lokacija s adresom i radnim vremenom punkta.

|  |  |  |
| --- | --- | --- |
| **Cjepni punkt** | **Adresa** | **Radno vrijeme** |
| Osijek- Gradski vrt | Dvorana Gradski vrt, Ulica Kneza Trpimira 23 | 12.6 (subota) 08:00-13:00 14:00-19:00 13.6. (nedjelja) 08:00-13:00 14:00-19:00 |
| Osijek -Zrinjevac | Sportska dvorana Zrinjevac, Ulica Adama Reisnera 46A | 12.6 (subota) 08:00-13:00 14:00-19:00 13.6. (nedjelja) 08:00-13:00 14:00-19:00 |
| Čepin | Hrvatski dom, Kralja Zvonimira 105 | 12.6 (subota) 08:00-13:00 14:00-19:00 13.6. (nedjelja) 08:00-13:00 14:00-19:00 |
| Našice | OŠ Dora Pejačević (dvorana), Augusta Cesarca 18 | 12.6 (subota) 08:00-13:00 14:00-19:00 13.6. (nedjelja) 08:00-13:00 14:00-19:00 |
| Đakovo | Gradska dvorana Đakovo, Matije Gupca 13 | 12.6 (subota) 08:00-13:00 14:00-19:00 13.6. (nedjelja) 08:00-13:00 14:00-19:00 |
| Beli Manastir | Nastavno sportska dvorana, Školska 3 | 12.6 (subota) 08:00-13:00 14:00-19:00 13.6. (nedjelja) 08:00-13:00 14:00-19:00 |
| Valpovo | Sportska dvorana, Ulica Braće Radića 9A | 12.6 (subota) 08:00-13:00 14:00-19:00 13.6. (nedjelja) 08:00-13:00 14:00-19:00 |